Jeppe Mikkelsen (RV), 2011-11-17:
Straffuldbyrdelsesloven fra juli 2001 var noget af det sidste, som den tidligere SR-regering lagde hånd på.
Nu er det så noget af det første, vi kigger på med det nye samarbejde.
Det skyldes, at der i den oprindelige lov var en særlig revisionsbestemmelse, altså at loven skulle have et grundigt eftersyn efter 10 år.
Det sker altså nu.
Og det er nok meget sundt, for straffuldbyrdelsesloven er som sagt en meget stor lov, og store love har det lidt som IC4-tog, der kan godt være en del børnesygdomme hos dem, før de for alvor kommer til at køre.
Det er heldigvis hverken frosne toiletter eller defekte bremser, som er problemerne, men der er et par områder, hvor vi kan gøre lovgivningen bedre.
Som det blev nævnt, bliver der med dette forslag mulighed for oftere at fravige nærhedsprincippet.
Vi i Radikale Venstre anerkender det behov, der er for at lave undtagelser, men det er samtidig vigtigt for os at understrege, at vi stadig ser nærhedsprincippet som en hjørnesten, når man diskuterer, hvor den indsatte skal afsone.
Derudover indeholder lovforslaget en mulighed for at udelukke en større gruppe til gudstjenesterne og andre religiøse ritualer af sikkerhedsmæssige hensyn.
Jeg er glad for, at så mange indsatte benytter retten til at praktisere deres religion, men i tider, hvor flere og flere af de indsatte sidder bag tremmer i relation til bandekonflikten, giver det god mening, at hele grupperinger simpelt hen udelukkes for at undgå, at to stridende grupperinger skulle udgøre en alvorlig sikkerhedsrisiko.
Det er dog vigtigt for os, at retten til at praktisere sin religion, som beskrevet i FN-pagten, fortsat også gælder de indsatte i de danske fængsler.
Det kan lade sig gøre inden for lovforslagets rammer, og vi har tillid til, at Kriminalforsorgen vil udmønte det således.
Som indsat har man mulighed for at få et barn mellem 1 og 3 år med sig i fængsel.
Før man får tilladelse til at medbringe sit barn, har der naturligvis hidtil været en undersøgelse af omstændighederne på den givne institution.
Før i tiden har der været særlig stor fokus på de fysiske rammer, men med dette lovforslag får fængselsmiljøet en større påvirkning på afgørelsen.
Det er meget få børn, som medbringes i fængslerne, det skal understreges, men på vegne af de få børn er vi glade for dette tiltag, da fængselsmiljøet er mindst lige så relevant for det lille barns ve og vel som de fysiske rammer.
Som ordfører er jeg desuden glad for, at der bliver sat en tidsgrænse på 3 måneder for, hvor længe en indsat tvangsmæssigt kan udelukkes fra fællesskab med de øvrige indsatte.
Desuden er det også et godt tiltag, at man i op til 5 dage kan udelukke en indsat for simpelt hen at beskytte den indsatte selv.
Grænsen på blot 5 dage understreger, at det er et værktøj, som sjældent må benyttes.
Til sidst vil jeg kort nævne et par andre ændringer.
Når tilladelse til udgang nægtes, vil man med dette lovforslag altid kunne træffe afgørelse om udgangskarantæne.
Lovforslaget dæmmer op for et misbrug af beskæftigelsesvederlaget, som desværre har fundet sted, der indføres en erstatning til dømte, der har udført for meget samfundstjeneste, og sidst, men ikke mindst, afskaffes der en række klagegebyrer, så det bliver afgiftsfrit at få prøvet Kriminalforsorgens afgørelser.